Document ID: 32005D0231

PADOMES LĒMUMS
(2005. gada 7. marts),
ar kuru Zviedrijai atļauj piemērot samazinātu nodokļa likmi attiecībā uz elektroenerģiju, ko patērē mājsaimniecības un pakalpojumu nozares uzņēmumi noteiktos Zviedrijas ziemeļu apgabalos, saskaņā ar Direktīvas 2003/96/EK 19. pantu
(2005/231/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (1), un jo īpaši tās 19. panta 1. punktu,
ņemot vērā Komisijas priekšlikumu,
tā kā:
(1)
Zviedrijas iestādes 2004. gada 20. augusta vēstulē lūdza Komisiju piešķirt izņēmumu, kas atļautu tām piemērot samazinātu nodokļa likmi attiecībā uz elektroenerģiju, ko patērē mājsaimniecības un pakalpojumu nozares uzņēmumi Zviedrijas ziemeļos, saskaņā ar Direktīvas 2003/96/EK 19. pantu.
(2)
Kopš 1981. gada jūlija Zviedrijā piemēro samazinātu nodokļa likmi Zviedrijas ziemeļos izmantotajai elektroenerģijai, kur elektroenerģijas patēriņš apkures vajadzībām ir vidēji par 25 % augstāks nekā citur valstī.
(3)
Samazinot izdevumus par elektroenerģiju mājsaimniecībām un pakalpojumu nozares uzņēmumiem Zviedrijas ziemeļos, šiem patērētājiem tiek radīti vienādi apstākļi ar patērētājiem valsts dienvidos. Tādēļ šis pasākums atbilst reģionālās un kohēzijas politikas mērķiem.
(4)
Elektroenerģijas nodokļa līmeņa samazinājums patēriņam Zviedrijas ziemeļos, kas paredzēts EUR 20 par MWh, saglabājas daudz augstāks par Direktīvā 2003/96/EK noteikto Kopienas minimālo likmi. Turklāt nodokļa samazinājums ir samērīgs ar tām papildu izmaksām par apkuri, kas jāsedz mājsaimniecībām un pakalpojumu nozares uzņēmumiem Zviedrijas ziemeļos. Tādēļ minētajam nodokļa līmenim būtu jānodrošina, ka tiek saglabāta nodokļu stimulējošā ietekme uz energoefektivitātes palielināšanu.
(5)
Komisija ir izskatījusi pieteikumu par nodokļa samazinājumu un secinājusi, ka tas netraucē konkurenci un nekavē iekšējā tirgus darbību, kā arī to nevar uzskatīt par nesaderīgu ar Kopienas vides, enerģētikas un transporta politiku.
(6)
Šāda pieeja ir saskaņā ar Komisijas nostāju lietā C 42/03 (2), valsts atbalsta jomā, kurā netika izteikti iebildumi pret valsts atbalsta elementu nodokļa samazinājuma veidā laikposmam līdz 2005. gada 31. decembrim.
(7)
Tādēļ ir lietderīgi atļaut Zviedrijai piemērot samazinātu nodokļu likmi patērētajai elektroenerģijai Zviedrijas ziemeļos līdz 2005. gada 31. decembrim,
IR PIEŅĒMUSI ŠO LĒMUMU.
1. pants
Ar šo Zviedrijai atļauts piemērot samazinātu nodokļu likmi attiecībā uz elektroenerģiju, ko patērē mājsaimniecības un pakalpojumu nozares uzņēmumi, kas atrodas pielikumā uzskaitītajās pašvaldībās.
Nodokļu samazinājums ir samērīgs ar papildu izmaksām par apkuri Zviedrijas ziemeļos, salīdzinot ar pārējo valsts teritoriju.
Samazinātai likmei jāatbilst Direktīvas 2003/96/EK prasībām, jo īpaši minimālajām likmēm, kas noteiktas minētās direktīvas 10. pantā.
2. pants
Šis lēmums zaudē spēku 2005. gada 31. decembrī.
3. pants
Šis lēmums ir adresēts Zviedrijas Karalistei.
Briselē, 2005. gada 7. martā

Labels: 2
14
20
3
18